**Ustanovujúce Valné zhromaždenie MO MS Kátlovce prof. dr. Štefana Vagoviča**

*Kátlovce, Farský kostol Svätého Ducha – 16.novembra – v deň spomienky narodenia vdp. Pavla Ušáka Olivu v Kátlovciach , básnika Katolíckej moderny –v Svätom roku milosrdenstva 2016*

Pán predseda dozorného výboru MS; pani predsedníčka KR MS v TTSK a podpredseda tejto rady; pán starosta, hostia a matičiari, bratia a sestry!

NA ÚVOD SV. OMŠE

Katolícka cirkev končí mimoriadny Svätý roko milosrdenstva, ktorý vyhlásil pápež František pri spomienke na síce stále aktuálnu no trestuhodne zabudnutú tému milosrdenstva, ako to napísal nemecký kuriálny kardinál Walter Kasper; Matica slovenská končí rok Svetozára Hurbana Vajanského, ktorý vyhlásila na 100.výročie jeho úmrtia – 17.augusta 1916 v Martine; na budúci rok si budeme pripomínať nedožité deväťdesiate výročie narodenia (13.apríla 1927) nášho rodáka a mohli by sme tak povedať zahraničného Slováka, prof. dr. Štefana Vagoviča, ktorý odišiel z našej vlasti a komunistický režim mu neumožnil návrat z rímskych štúdií a tak zostal tam v Taliansku, kde bojoval svojimi prácami za Boha, Katolícku cirkev a proti komunizmu svojimi prácami vydanými tak v taliančine, španielčine ale i v rodnej slovenčine. Po revolúcii sa venoval prostredníctvom *Hnutia focolare* takpovediac celému svetu, ktorého oslovila táto špiritualita Katolíckej cirkvi v Taliansku a napokon v Švajčiarsku, kde aj pred tromi zomrel (21.marca 2013) – preto právom sme na neho hrdí a chceme, aby po ňom zostala pamiatka v čestnom názve nášho MO MS v Kátlovciach. Dnes si pripomíname narodenie nášho najvýznamnejšieho rodáka vdp. Pavla Ušáka Olivu, ktorý ale tiež už nie je medzi nami – pred dvomi rokmi – 2014 - sme si pripomenuli jeho 100.výročie narodenia a za neho je preto aj dnes obetovaná sv. omša.

HOMÍLIA

Stretávame sa v deň, kedy si pripomíname 102.výročie narodenia Pavla Ušáka Olivu.

Slávime sv. omšu ku cti Panny Márie   
Matky milosrdenstva v Svätom roku milosrdenstva a v čase konania tradičnej Trnavskej novény Panny Márie.

P.U.Oliva mal k Panne Márii vrúcny vzťah. Ospieval ju vo svojej mariánskej poézii. ***„Stopy mariánskej úcty mimo poézie.****Prvotné prejavy mariánskej úcty a jej prehlbovania nachádzame u Olivu oveľa skôr, ako sa stali zdrojom stvárnenia v debute Oblaky (1939). Už ako 20-ročný študent trnavského gymnázia sa Oliva osobitne citlivo otváral duchovnému tajomstvu nepoškvrneného počatia Panny Márie, ktoré je aj podstatou lurdského zjavenia. Zmienky o tejto skutočnosti sa objavujú v básnikovom denníku Hasnúce iskry (1934 – 1935), z ktorého sa dozvedáme, že mladý básnik počas exercícií prečítal okrem životopisu dona Bosca, evanjelia a Zjavenia svätého Jána aj knihu od J. B. Estradova Lurdská zjevení. O tejto mariánskej knihe si zaznačil:* ***„Cele nás zaujme svätá Pani, Nepoškvrnené počatie, malá svätá Bernadeta, tajomná skala a zázračná studienka. Zatúžime vidieť, pokľaknúť tam, kde kľakávala Bernadeta vtedy, keď s ňou hovorila svätá Panna. Zahoríme láskou k lurdskej Panne.“*** *Tento denníkový záznam sa začína modlitbou k Madone s prv­kami odovzdanosti, hlbokej viery a úcty:* ***„Mado­na, Najsvätejšia a Najkrásnejšia, prijmi ma za svoje dieťa. Prijmi ma pod svoj plášť. Pod svoju ochranu. Pohliadni na mňa očami lásky. Ako si kedysi spočinula zrakom na vyvolenej Bernadete. Chráň ma, Nepoškvrnená... Ó, Pani moja, chcem byť tvojím dieťaťom... Neopúšťaj...“ Akt zasvätenia sa Madone s prejavmi horlivosti až mystiky vrcholí v značne lyrizovanej próze Paľa Olivu z roku 1934 pod názvom Dary s podnadpisom Jankovi Ďurkovi-Silanovi, v ktorej autor zveruje Madone, lurdskej Panej, svoje oči, ústa a srdce: „(...) Dnes kladiem na Váš oltár dve tmavé ruže obeťou. Krvavé lupene chvejú sa svetelnou vlnou lásky. // Madona! Vám svoje oči obetujem. // (...) V mystickej extáze vrele som celoval Váš modrý pás. – Ostal mi úsmev na ústach sťa malej Bernadete. To ste Vy, lurdská Pani, zrak svätý obrátili ku mne. To ste Vy chceli, aby mi ústa rozkvitli v ružu. Dnes kladiem na Váš oltár červenú živú ružu. // Vám svoje ústa obetujem. // (...) Chcel by som Vám dar dať. Chcel by som obeť priniesť podivnú. Tieňami kvetov srdce zabaliť a podvečer ho tajne položiť na Váš oltár. A vidieť ráno, ako tlčie vo Vašich dlaniach, Madona.“*** [[1]](#footnote-1)

Ako P. U. Oliva, aj my sa zverme v detinskej a synovskej úcte k Božej Matke Panne Márii.

Ona je Matka milosrdenstva a vyprosí nám, aby nás Pán už hneď každý deň zrána napĺňal svojim hojným milosrdenstvom.

Preto sa pri jeho pamätníku pred našim farským kostolom za neho pomodlíme dnes po sv. omši mariánske modlitby Zdravas Mária a Pod tvoju ochranu sa utiekame. Amen.

1. [*http://www.katolickenoviny.sk/47-2014-poezia-ktora-sa-ma-cim-prihovorit-dnesnemu-citatelovi/*](http://www.katolickenoviny.sk/47-2014-poezia-ktora-sa-ma-cim-prihovorit-dnesnemu-citatelovi/) [↑](#footnote-ref-1)